DOI: 10.14457/tu.the.2015.539
title: การประเมินผลการจัดการฝึกสอนนักศึกษาวิชาทหาร: กรณีศึกษาศูนย์ฝึกย่อยกองพันทหารราบ ศูนย์การกำลังสำรอง

description: การศึกษาวิจัยเรื่อง การประเมินผลการจัดการฝึกสอนนักศึกษาวิชาทหาร กรณีศึกษาศูนย์ฝึกย่อยกองพันทหารราบ ศูนย์การกำลังสำรอง มีวัตถุประสงค์เพื่อประเมินผลการฝึกสอนนักศึกษาวิชาทหารชั้นปีที่ 2 ปีการศึกษา 2558 และเพื่อเปรียบเทียบปัจจัยส่วนบุคคลที่ส่งผลต่อผลสัมฤทธิ์ที่ได้จากการการฝึกสอนนศท. ตามรูปแบบการประเมินของโดนัลด์ แอล เคิร์กแพทริก(Donald L. Kirkpatrick) เป็นการศึกษาเชิงปริมาณ (Quantitative Research) โดยสำรวจความคิดเห็นของนศท.ที่ผ่านการฝึกศึกษาจากศูนย์ฝึกย่อยฯ โดยกลุ่มตัวอย่างที่ใช้ในการวิจัย คือนักศึกษาวิชาทหารจำนวน 307 คน เครื่องมือที่ใช้ในการวิจัยเป็นแบบสอบถาม (Questionnaire) ที่ผู้วิจัยสร้างขึ้นตามวัตถุประสงค์ของการศึกษา โดยมีทั้งคำถามปลายปิด (Close - ended Question) และคำถามปลายเปิด (Open - ended Question) ผลการวิเคราะห์ข้อมูลของกลุ่มตัวอย่าง พบว่าผลการประเมินการจัดการฝึกสอน นักศึกษาวิชาทหาร กรณีศึกษาศูนย์ฝึกย่อยกองพันทหารราบ ศูนย์การกำลังสำรอง มีแนวโน้มไปในทางที่ดี โดยผลการวิจัยสามารถอธิบายแบ่งออกเป็น 4 ด้าน ดังต่อไปนี้ด้านที่หนึ่ง การประเมินปฏิกิริยาตอบสนอง (Reaction Evaluation) ความคิดเห็นของกลุ่มตัวอย่างในภาพรวมอยู่ในระดับมาก  มีค่าเฉลี่ย 4.15 แบ่งออกเป็นในเรื่องของความน่าสนใจของเนื้อหาวิชา พบว่าอยู่ในระดับมาก มีค่าเฉลี่ย 4.01 โดยนศท.ให้ความสนใจวิชาอาวุธศึกษาและวิชาการยิงปืนมากที่สุด ให้ความสนใจน้อยที่สุด ได้แก่ วิชาการอ่านแผนที่และการใช้เข็มทิศ  ในเรื่องของความมีประโยชน์สามารถนำไปใช้งานได้ พบว่าอยู่ในระดับมาก มีค่าเฉลี่ย 3.95 โดยนศท.มีความคิดเห็นว่าวิชาการปฐมพยาบาลและเวชกรรมป้องกันมีประโยชน์สามารถนำไปใช้งานได้มากที่สุด ส่วนวิชาที่นศท.มีความคิดเห็นว่ามีประโยชน์น้อยที่สุด ได้แก่ วิชายุทธวิธี ในเรื่องของความเหมาะสมด้านสถานที่ฝึกสอน เครื่องช่วยฝึก ตลอดจนการบริการต่างๆ พบว่าอยู่ในระดับมาก มีค่าเฉลี่ย 3.73 โดยนศท.มีความคิดเห็นว่า เครื่องช่วยฝึกมีความปลอดภัยที่ดีและเพียงพอกับปริมาณนศท.มากที่สุด ส่วนน้อยที่สุด ได้แก่ เรื่องความสะอาดและความพร้อมของห้องน้ำ ห้องตัดผม และในเรื่องของความเหมาะสมของครูฝึก พบว่าอยู่ในระดับมากที่สุด โดยมีค่าเฉลี่ย 4.30 พบว่านศท.มีความคิดเห็นว่า ครูฝึกมีความรู้ความสามารถในการฝึกสอนตามกิจเฉพาะแต่ละรายวิชามากที่สุด น้อยที่สุดได้แก่ ความสามารถบริหารเวลาการฝึกได้อย่างเหมาะสมด้านที่สอง การประเมินการเรียนรู้ (Learning Evaluation) ความคิดเห็นของกลุ่มตัวอย่างในภาพรวมอยู่ในระดับความรู้ดี มีค่าเฉลี่ย .917 พบว่านศท.สามารถทำคะแนนแบบทดสอบ 9ใน10 วิชา ได้คะแนนเฉลี่ยอยู่ที่ .8 และ .9 คะแนน จัดอยู่ในเกณฑ์ความรู้ดี ยกเว้นวิชาการอ่านแผนที่และการใช้เข็มทิศ ได้คะแนนเฉลี่ย .54 คะแนน จัดอยู่ในระดับความรู้ปานกลางด้านที่สาม การประเมินพฤติกรรม (Behavior Evaluation) ความคิดเห็นของกลุ่มตัวอย่างในภาพรวมอยู่ในระดับมาก มีค่าเฉลี่ย 4.18 พบว่านศท.ได้รับความรู้และรักในสถาบันชาติ ศาสนาและพระมหากษัตริย์เพิ่มมากขึ้น อยู่ในระดับมากที่สุด มีค่าเฉลี่ย 4.33 ส่วนข้อที่นศท.มีความคิดเห็นน้อยที่สุด ได้แก่ ความมั่นใจว่าสามารถนำความรู้ที่ได้จากการฝึกนศท.ไปใช้ในชีวิตได้ มีค่าเฉลี่ย 4.02ด้านที่สี่ การประเมินผลลัพธ์ที่เกิดต่อองค์กร (Result Evaluation) ความคิดเห็นของกลุ่มตัวอย่างในภาพรวมอยู่ในระดับมาก มีค่าเฉลี่ย 3.90 พบว่าในหัวข้อ นศท.ได้รับความรู้และสามารถปฐมพยาบาลแก่ผู้ที่ได้รับบาดเจ็บเบื้องต้น มีค่าเฉลี่ยมากที่สุด ได้แก่ 4.07 ส่วนผลลัพธ์ที่นศท.คิดว่ามีน้อยที่สุด ได้แก่ ความสนใจเข้าร่วมกิจกรรมจิตอาสากับทางราชการ สถานศึกษาเพิ่มมากขึ้น มีค่าเฉลี่ย 3.73 การทดสอบสมมติฐานที่ 1 จากผลการประเมินข้างต้น จึงสรุปได้ว่า การจัดการฝึกสอนนักศึกษาวิชาทหาร กรณีศึกษาศูนย์ฝึกย่อยกองพันทหารราบ ศูนย์การกำลังสำรอง มีแนวโน้มไปในแนวทางที่ดีการทดสอบสมมติฐานที่ 2 ผลการวิจัยพบว่า นักศึกษาวิชาทหาร มีความแตกต่างกันทางความคิดเห็นจากปัจจัยส่วนบุคคล ได้แก่ ห้วงเวลาที่เข้ารับการฝึก การเดินทางมาฝึกศึกษา อาชีพที่คาดหวังในอนาคต สถานภาพการสมรสของบิดามารดา  รายได้เฉลี่ยรวมของครอบครัว ที่แตกต่างกันจะมีความคิดเห็นต่อการประเมินปฏิกิริยา  การประเมินการเรียนรู้  การประเมินพฤติกรรม การประเมินผลลัพธ์ที่เกิดต่อองค์กร ไม่แตกต่างกัน  ส่วนนศท.ที่มีเกรดเฉลี่ยปีการศึกษาที่ผ่านมาแตกต่างกัน จะมีความคิดเห็นต่อการประเมินผลลัพธ์ที่เกิดต่อองค์กรที่แตกต่างกัน ที่ระดับนัยยะสำคัญ .05  ( Sig. = .029 )               ข้อคิดเห็น / ข้อเสนอแนะ          1) ด้านเนื้อหาวิชา  ควรมีการปรับให้มีความทันสมัย อีกทั้งครูฝึกควรที่จะชี้แจงนศท.ให้ทราบถึงวัตถุประสงค์ ความสำคัญและประโยชน์ของแต่ละรายวิชาให้เข้าใจก่อนที่จะเริ่มการฝึกสอน            2) ด้านครูฝึกนศท.  ผู้บังคับบัญชาควรที่จะให้ความสำคัญในการคัดเลือกกำลังพลที่จะเข้ามาเป็นครูฝึก รวมถึงพิจารณาให้สิทธิและดูแลสวัสดิการให้มากขึ้น สิ่งที่ต้องปรับปรุงคือ การบริหารเวลาในการฝึกให้เป็นไปตามตารางเวลาฝึกที่กำหนดไว้          3) ในส่วนของสถานที่ฝึกสอน เครื่องช่วยฝึก ตลอดจนการบริการต่างๆ สิ่งที่ต้องปรับปรุง ได้แก่ ความสะอาดและความพร้อมของสิ่งอุปกรณ์อำนวยความสะดวกในห้องน้ำ ห้องตัดผม           4) ควรเพิ่มมาตรการป้องกันการบาดเจ็บจากการฝึก  ที่สำคัญได้แก่ อันตรายจากโรคลมร้อน (Heat Stroke) และการป้องกันการบาดเจ็บจากการฝึกจากสถานีที่มีความเสี่ยงต่างๆ          5) ควรเพิ่มกิจกรรมการมีส่วนร่วมของนศท.ในการช่วยเหลือสังคม โดยร่วมบูรณาการกับภาคส่วนราชการอื่นๆ และภาคเอกชน รวมถึงเพิ่มการปลูกฝังเรื่องจิตอาสาให้กันนศท.ให้มากยิ่งขึ้นคำสำคัญ: นักศึกษาวิชาทหาร, ศูนย์ฝึกย่อยกองพันทหารราบ ศูนย์การกำลังสำรอง